CELEX: 32013D0121
Language: et
Date: 2013-03-07 00:00:00
Title: 2013/121/EL: Komisjoni otsus, 7. märts 2013 , ohutusnõuete kohta, millele peavad Euroopa Parlamendi ja nõukogu üldist tooteohutust käsitleva direktiivi 2001/95/EÜ kohaselt vastama teatavaid lapseistmeid käsitlevad Euroopa standardid  EMPs kohaldatav tekst

8.3.2013   
            
            
               ET
            
            
               Euroopa Liidu Teataja
            
            
               L 65/23
            
         KOMISJONI OTSUS,
   7. märts 2013,
   ohutusnõuete kohta, millele peavad Euroopa Parlamendi ja nõukogu üldist tooteohutust käsitleva direktiivi 2001/95/EÜ kohaselt vastama teatavaid lapseistmeid käsitlevad Euroopa standardid
   (EMPs kohaldatav tekst)
   (2013/121/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 3. detsembri 2001. aasta direktiivi 2001/95/EÜ üldise tooteohutuse kohta, (1) eriti selle artikli 4 lõike 1 punkti a,
   ning arvestades järgmist:
   
               (1)
            
            
               Toodetelt, mis vastavad direktiivi 2001/95/EÜ alusel koostatud ja Euroopa Liidu Teatajas avaldatud Euroopa standardid üle võtnud riiklikele standarditele, eeldatakse ohutust.
            
         
               (2)
            
            
               Euroopa standardid tuleb koostada nende nõuete alusel, mille eesmärk on tagada, et neile vastavad tooted täidavad direktiivi 2001/95/EÜ artiklis 3 sätestatud üldist ohutusnõuet.
            
         
               (3)
            
            
               Euroopa standardid EN 14988-1:2006 (osa 1: ohutusnõuded) ja EN 14988-2:2006 (osa 2: katsemeetodid) laste söögitoolide kohta tuleb üle vaadata. Eelkõige tuleb kehtestada rangemad ohutusnõuded seoses kukkumis- ja kinnijäämisohuga.
            
         
               (4)
            
            
               Euroopa standardit EN 1272:1998 (ohutusnõuded ja katsemeetodid) laua külge kinnitatavate toolide kohta ei ole Euroopa Liidu Teatajas avaldatud. Sellest tulenevalt ei eeldata kõnealuse Euroopa standardi üle võtnud riiklikelt standarditelt ohutust.
            
         
               (5)
            
            
               Lastetoolide või tooli külge kinnitatavate istmete kohta ei kehti ühtegi Euroopa standardit.
            
         
               (6)
            
            
               Seepärast on asjakohane määratleda kavandatavad nõuded, et tagada selliste lasteistmete vastavus direktiivi 2001/95/EÜ artiklis 3 sätestatud üldisele ohutusnõudele.
            
         
               (7)
            
            
               Käesolevas otsuses esitatud meetmed on kooskõlas üldise tooteohutuse komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Mõisted
   Käesolevas otsuses kasutatakse järgmisi mõisteid:
   a)   „tooli külge kinnitatav iste”– toode, mis on mõeldud täiskasvanutooli külge kinnitamiseks, et tõsta kuni 36-kuuse iseseisvalt istuda oskava lapse istumiskõrgust;
   b)   „lastetool”– ühele lapsele istumiseks mõeldud tool, mille suurust reguleeritakse vastavalt lapse vanusele ja mis on ette nähtud põrandale asetamiseks;
   c)   „laste söögitool”– eraldiseisev tool, millega tõstetakse kuue kuni 36 kuu vanune laps umbes söögilaua kõrgusele ning mis on mõeldud iseseisvalt istuda oskava lapse toitmiseks, kui laps on nõuetekohaselt istumisasendisse kinnitatud;
   d)   „laua külge kinnitatav tool”– tool, mida tavapäraselt kasutatakse iseseisvalt istuda oskavate laste puhul ning mis on mõeldud laua või mõne muu horisontaalse pinna külge kinnitamiseks.
   Artikkel 2
   Ohutusnõuded
   Käesoleva otsuse lisas on sätestatud artiklis 1 nimetatud toodete ohutust käsitlevad erinõuded, mida tuleb direktiivi 2001/95/EÜ artikli 4 lõikes 1 viidatud Euroopa standardites järgida.
   Artikkel 3
   Jõustumine
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 7. märts 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 11, 15.1.2002, lk 4.
   
      LISA
      
         ÜLDISED OHUTUSNÕUDED
      
      Kui tooteid kasutatakse ettenähtud või eeldataval viisil ning laste käitumist silmas pidades, ei tohi need kahjustada laste ja hooldajate ohutust ega tervist.
      Kui üht liiki tooli saab muuta teist liiki tooliks (näiteks söögitooli lastetooliks), peab see vastama mõlema tooliliigi ohutusnõuetele.
      Toodetel või nende pakendil olevad etiketid ja kaasasolevad kasutusjuhendid peavad juhtima kasutajate tähelepanu toodete kasutamisest tulenevatele ohtudele ja vigastuste tekkimise riskidele ning selliste ohtude ärahoidmise viisidele. Samas peavad tooted olema konstruktsioonilt võimalikult turvalised ning seepärast ei asenda etiketid ja hoiatused konstruktsioonist tulenevat ohutust.
      
         Keemilised nõuded
      
      Kõik artiklis 1 nimetatud tooted peavad vastama ELi õigusaktidele.
      
         Tuleohtlikkus
      
      Artiklis 1 nimetatud tooted ei tohi sisaldada lapse ümbruses otseselt tuleohtlikke elemente. Seepärast peavad tooted olema tehtud materjalidest, mis ei tekita vahetul kokkupuutel leegi või sädemega välguefekti. Sel põhjusel tuleb arvesse võtta standardi EN 71–2 uusimat versiooni.
      Keemilisi leegiaeglusteid tohib kasutada minimaalses koguses. Keemiliste leegiaeglustite kasutamisel ei tohi nende mürgisus kasutuse ajal ja kasutusjärgsel kõrvaldamisel ohustada kasutajate ja lapse hooldajate tervist ega keskkonda.
      
         Pakend
      
      Pakendiks kasutatavad paindplastist kotid, mille ava ümbermõõt on suurem kui lapse pea ümbermõõt, ei tohi põhjustada lapse lämbumisohtu. Sellise pakendi või isekleepuva pakendi (nt isekleepuvast kilest tehtud pakendi) sulgemiseks on keelatud kasutada krookpaelu või nööre.
      Tooteid sisaldav pakend ei tohi suu ja nina kaudu hingamist takistades põhjustada lämbumisohtu. Selleks tuleb plastpakendid perforeerida, kui see ei ole vastuolus niiskuse eraldumisega.
      Kottidele peab olema hästi nähtavasse kohta märgitud järgmine või samaväärne hoiatus: „HOIATUS! Lämbumisohu vältimiseks ärge hoidke pakendit lastele kättesaadavas kohas!” Samuti peab pakendil olema suur ja selge tähis või joonis, millega viidatakse võimalikule ohule.
      
         Tootja ja importija andmed
      
      Tootjad (1) peavad märkima tootele, või kui see ei ole võimalik, siis toote pakendile või tootega kaasas olevasse dokumenti oma nime, registreeritud kaubanime või registreeritud kaubamärgi ning kontaktaadressi. Aadressiks tuleb märkida konkreetne koht, kus saab tootjaga ühendust võtta (2).
      Importijad (3) peavad märkima tootele, või kui see ei ole võimalik, siis toote pakendile või tootega kaasas olevasse dokumenti (4) oma nime, registreeritud kaubanime või registreeritud kaubamärgi ning kontaktaadressi.
      
         SPETSIAALSED OHUTUSNÕUDED
      
      1.   TOOLI KÜLGE KINNITATAVAD ISTMED
      1.1.   Reguleerimisala
      
      Käesolevaid ohutusnõudeid kohaldatakse tooli külge kinnitatavatele istmetele, mis on mõeldud kuni 36-kuustele ja kuni 15 kg kaaluvatele lastele. Neid ei kohaldata patjadele, polstritele või muudele toodetele, mis on mõeldud lapse toolis hoidmiseks lapse istumiskõrgust tõstmata.
      1.2.   Ohutusnõuded
      
      
         Aukudesse ja avadesse kinnijäämise oht
      
      Tooli külge kinnitatavad istmed tuleb konstrueerida ja toota selliselt, et hoida ära lapse mis tahes kehaosa kinnijäämist.
      
         Tooli külge kinnitatava istme kõrguse reguleerimisega seotud ohud
      
      Tooli külge kinnitatavatel reguleeritava istumiskõrgusega istmetel peab/peavad olema lukustusmehhanism/-mehhanismid, et fikseerida tooli külge kinnitatava istme asend selle tavapärasel kasutamisel. Vältida tuleb lukustusmehhanismi(de) juhuslikku lahtiminemist.
      
         Liikuvate osadega seotud ohud
      
      Kui tooli külge kinnitatav iste on tavapäraseks kasutamiseks paigaldatud, ei tohi istme või selle mis tahes osa liigutamisel tekkida ühtegi ligipääsetavat ohtlikku surve- ega nihkekohta, kui tooli külge kinnitataval istmel istuv laps nihutab oma keharaskust või kui rakendub välisjõud (kas teine laps või juhuslikult hooldaja või toiteallikaga mehhanism).
      Kokkupandavatel tooli külge kinnitatavatel istmetel peab olema selline kokkupanemismehhanism, mida laps ei suuda käsitseda ning hooldaja ei saa kogemata lahti päästa. Tooli külge kinnitatavaid istmeid ei tohi olla võimalik paigaldada lukustusmehhanismi aktiveerimata.
      
         Kukkumisoht
      
      Kui tooli külge kinnitatav iste on tavapäraseks kasutamiseks paigaldatud, peab olema tagatud, et laps ei saaks sellest välja tulla ega kukkuda ning et iste ei läheks ümber, kui laps seda mis tahes suunas kallutab. Et vältida vigastusi, mis võivad tekkida lapse püstitõusmisel ja tooli külge kinnitatud istmelt mahakukkumisel või -libisemisel, peab iste olema konstrueeritud selliselt, et selle turvasüsteem takistab lapsel püsti tõusta ning istmelt maha kukkuda või libiseda.
      Tooli külge kinnitatav iste peab olema varustatud turvasüsteemiga, mida saab reguleerida vastavalt lapse suurusele ning mis peab koosnema vähemalt vöö- ja jalgadevahelisest rihmast. Turvasüsteemi kasutamine jalgadevahelist rihma kasutamata peab olema võimatu.
      Turvasüsteemil, rihmadel, kinnituskohtadel ja kinnitussüsteemil ei tohi olla püsivaid vigastusi, mis võiksid tooli külge kinnitatava istme mõistlikul ja ettenähtud kasutamisel avalduva staatilise ja dünaamilise mehaanilise surve korral kahjustada nende ohutust ja tavapärast toimimist.
      Kui tooli külge kinnitatav iste on kasutamiseks paigaldatud, peab selle seljatugi olema sobiva kõrgusega. Samuti peab iste olema varustatud käetugedega, mis on piisavalt kõrged, et laps ei kukuks end mis tahes suunas kallutades istmelt maha.
      
         Kinnijäämisoht
      
      Välja arvatud lapse turvasüsteem ja tooli kinnitussüsteem, peavad nöörid, paelad ja muud samalaadsed osad, millele on juurdepääs tooli külge kinnitatava istme seest, olema maksimaalselt nii pikad, et need ei ulatuks moodustama lapse kaela ümber ohtlikku silmust.
      Nööride, paelte ja muu samalaadse, näiteks aasade valmistamiseks ning õmblusniidina ei tohi kasutada monokiudniite.
      
         Lämmatamisoht
      
      Et ära hoida lämmatamisohtu, ei tohi tooli külge kinnitatavad istmed sisaldada väikesi osi (olenemata sellest, kas need on mõeldud eemaldamiseks tööriista abil või ilma selleta), mida laps suudaks omal jõul eemaldada ja mis oleksid nii väikesed, et mahuksid tervenisti lapsele suhu.
      Lämmatamisohtu põhjustavad täitematerjalid ei tohi olla lapsele omal jõul kättesaadavad. Täitematerjalid ei tohi põhjustada täiendavat lämmatamisohtu neis sisalduvate osade suuruse tõttu või sellepärast, et laps suudab kõnealused osad omal jõul kätte saada või need piisavalt väikeseks purustada.
      
         Allaneelamisoht
      
      Et vältida allaneelamisohtu, ei tohi tooli külge kinnitatavad istmed sisaldada lahtisi või väikesi osi, mida laps suudaks omal jõul eemaldada ja mis mahuvad läbi lapse söögitoru. Mitte mingil juhul ei tohi kasutada mürgiseid materjale ega katteid.
      
         Lämbumisoht
      
      Tooli külge kinnitatavatel istmetel ei tohi olla plastsilte, mida laps saaks haarata või suudaks omal jõul eemaldada. Neil ei tohi olla mingeid läbilaskmatuid kihte, mis võivad katta lapse suu ja nina ning seega põhjustada lämbumisohtu.
      
         Ohtlikud servad, nurgad ja väljaulatuvad osad
      
      Kõik tooli külge kinnitatava istme juurdepääsetavad servad, nurgad ja väljaulatuvad osad peavad olema kumerad ning neil ei tohi olla kante ega teravaid servi.
      
         Pinnad
      
      Et ära hoida marrastusi, haavu, kriimustusi, põletusi või muid vigastusi, mis võivad tooli külge kinnitatava istme kasutamisel või lapse käitumise tõttu juhuslikult tekkida, peavad kõik pinnad olema tooli külge kinnitatavate istmete funktsioonidega kokkusobival määral piisavalt siledad.
      
         Konstruktsiooni tugevus
      
      Tooli külge kinnitatav iste ei tohi kokku kukkuda ning sellel ei tohi olla mingit märki vigastusest või püsivast deformeerumisest, mis võib kahjustada istme ohutust ja tavapärast toimimist. Ükski tooli külge kinnitatava istme kõrguse muutmise mehhanism ei tohi mehaanilise surve tõttu, mida istmele mõistlikul ja ettenähtud kasutamisel avaldatakse, võimaldada valitud kõrguse muutumist.
      
         Tooli külge kinnitamise süsteem
      
      Tooli külge kinnitamise süsteem peab olema konstrueeritud selliselt, et tooli külge kinnituvad nii istme seljatugi kui ka istme põhi.
      Tooli külge kinnitamise süsteem, rihmad, kinnituskohad ja kinnitussüsteem ei tohi mehaanilise surve tõttu, mida istmele mõistlikul ja ettenähtud kasutamisel avaldatakse, puruneda, oma tugedelt lahti tulla ega rebeneda.
      
         Ebasobiva suurusega seotud ohud
      
      Tooteteabes peavad olema märgitud nende toolide istme ja seljatoe sobivad mõõtmed, mille jaoks toode on mõeldud.
      1.3.   Ohutusteave, kasutusjuhend ja märgised
      
      Ohutusteave peab olema märgitud tootele ja sisalduma kasutusjuhendis.
      Ohutusteave tuleb kirjalikult esitada tooli külge kinnitatava istme jaemüügikoha riigikeeles või -keeltes ning seda tuleb täiendada piktogrammidega. Kõik märgised peavad jääma loetavaks ning ükski märgiseks kasutatud etikett ei tohi kergesti ära tulla.
      
         Ohutusteave
      
      Oluline ohutusteave tuleb esitada selgesti ja nähtaval kohal ning see peab olema nähtav ka pärast tooli külge kinnitatava istme monteerimist täiskasvanutooli külge enne lapse istmele panemist. Teabe juures peab olema märge „HOIATUS!” ning sellel peavad olema vähemalt järgmised või samaväärsed meeldetuletused:
      
                  —
               
               
                  „Ärge jätke last kunagi järelevalveta!”
               
            
                  —
               
               
                  „Kasutage alati lapse turvasüsteemi ja tooli kinnitussüsteemi!”
               
            
                  —
               
               
                  „Enne kasutamist kontrollige alati tooli külge kinnitatava istme turvalisust ja stabiilsust!”
               
            
                  —
               
               
                  „See toode on mõeldud kuni 36-kuustele ja kuni 15 kg kaaluvatele iseseisvalt istuda oskavatele lastele.”
               
            
         Ostuteave
      
      Ostuteave peab olema ostukohas tarbijale selgelt nähtav. See peab sisaldama vähemalt järgmist kirjalikku ja piktogrammidega täiendatud teavet:
      
                  —
               
               
                  selline või sellega samaväärne märge: „See toode on mõeldud kuni 36-kuustele ja kuni 15 kg kaaluvatele iseseisvalt istuda oskavatele lastele.”;
               
            
                  —
               
               
                  täiskasvanutooli, selle istme ja seljatoe sobivad mõõtmed.
               
            
         Kasutusjuhend
      
      Tooli külge kinnitatava istmega peab olema kaasas kasutusjuhend. Kasutusjuhendis peab olema järgmine teave:
      
                  —
               
               
                  järgmine või sellega samaväärne märge: „NB! HOIDKE KASUTUSJUHEND ALLES, ET SEDA SAAKS HILJEM UUESTI LUGEDA!”;
               
            
                  —
               
               
                  juhendid tooli külge kinnitatava istme õigeks ning turvaliseks kokkupanekuks ja kasutamiseks;
               
            
                  —
               
               
                  teave täiskasvanutoolide liikide kohta, mille külge tohib tooli külge kinnitatavat istet kinnitada ja mille külge mitte.
               
            Kasutusjuhendis esitatud hoiatuste juures peab olema märge „HOIATUS!” ning selles peavad olema vähemalt järgmised või samaväärsed meeldetuletused:
      
                  —
               
               
                  „Ärge jätke last kunagi järelevalveta!”
               
            
                  —
               
               
                  „Kasutage alati lapse turvasüsteemi ja tooli kinnitussüsteemi!”
               
            
                  —
               
               
                  „Enne kasutamist kontrollige, et tooli külge kinnitamise süsteem oleks õigesti paigaldatud ja reguleeritud!”
               
            
                  —
               
               
                  „Enne kasutamist kontrollige alati tooli külge kinnitatava istme turvalisust ja stabiilsust!”
               
            Kasutusjuhendis peab olema ka järgmine teave:
      
                  —
               
               
                  järgmine või sellega samaväärne märge: „See toode on mõeldud kuni 36-kuustele ja kuni 15 kg kaaluvatele iseseisvalt istuda oskavatele lastele.”;
               
            
                  —
               
               
                  täiskasvanutooli, selle istme ja seljatoe sobivad mõõtmed;
               
            
                  —
               
               
                  märge selle kohta, et kui mõni tooli külge kinnitatava istme osa on katki, rebenenud või puudu, ei tohi seda istet kasutada;
               
            
                  —
               
               
                  märge selle kohta, et kasutada tohib üksnes tootja heaks kiidetud tarvikuid ja varuosi;
               
            
                  —
               
               
                  soovitused puhastamiseks ja hooldamiseks.
               
            2.   LASTETOOLID
      2.1.   Reguleerimisala
      
      Käesolevaid ohutusnõudeid kohaldatakse iseseisvalt istuda oskavatele lastele mõeldud lastetoolidele. Need hõlmavad taburette, toole (mille osad on jalad, toolipõhi ja seljatugi) ja tugitoole (mille osad on toolipõhi, seljatugi ja käsitoed) siseruumides ja õues kasutamiseks. Samuti hõlmatakse kiiktoole ja kokkupandavaid toole. Nõudeid kohaldatakse ka neile mitmeotstarbelistele toodetele, mida saab muuta lastetoolideks. Samuti kohaldatakse neid ratastega lastetoolidele. Nõuetele peavad vastama ka sellised tooted, mille puhul lastetooli funktsioonid on ühendatud mõne muu funktsiooniga (näiteks hoiustamisega).
      2.2.   Ohutusnõuded
      
      
         Aukudesse ja avadesse kinnijäämise oht
      
      Lastetoolid tuleb konstrueerida ja toota selliselt, et vältida jäsemete, sh labajalgade ja -käte, ning nii palju kui võimalik sõrmede kinnijäämist aukudesse ja avadesse.
      Kokkupandavad lastetoolid tuleb konstrueerida ja toota selliselt, et vältida sõrmede kinnijäämist.
      Lastetool ei tohi olla nii raske, et lapse pea või jäse võiks selle alla kinni jääda.
      
         Liikuvate osadega seotud ohud
      
      Kui lastetool on tootja juhendi kohaselt tavapäraseks kasutamiseks paigaldatud, ei tohi jääda ühtegi ohtlikku liikuvat osa.
      
         Rullikud ja rattad
      
      Ratastega või rullikutega lastetoolid peavad olema konstrueeritud selliselt, et nende stabiilsus ei kannataks.
      
         Kukkumisoht
      
      Et vältida lastetooli ümberminekut ükskõik millises suunas, kui laps selles istub, peab tool olema piisavalt stabiilne.
      
         Stabiilsus
      
      Lastetoolid peavad olema stabiilsed.
      
         Lämmatamisoht
      
      Et ära hoida lämmatamisohtu, ei tohi lastetoolid sisaldada väikesi osi, mida laps suudaks omal jõul eemaldada ja mis mahuksid tervenisti lapsele suhu. Lämmatamisohtu põhjustavad täitematerjalid ei tohi olla lapsele omal jõul kättesaadavad. Materjalid ei tohi põhjustada täiendavat lämmatamisohtu neis sisalduvate osade suuruse tõttu või sellepärast, et laps suudab kõnealused osad omal jõul kätte saada või need piisavalt väikeseks purustada.
      
         Lämbumisoht
      
      Lastetoolidel ei tohi olla plastsilte, mida laps suudaks omal jõul eemaldada. Neil ei tohi olla mingeid läbilaskmatuid kihte, mis võivad katta lapse suu ja nina ning seega põhjustada lämbumisohtu.
      
         Allaneelamisoht
      
      Et vältida allaneelamisohtu, ei tohi lastetoolid sisaldada lahtisi või väikesi osi, mida laps suudaks omal jõul eemaldada ja mis mahuvad läbi lapse söögitoru. Mitte mingil juhul ei tohi kasutada mürgiseid materjale ega katteid.
      
         Pinnad
      
      Et ära hoida marrastusi, haavu, kriimustusi, põletusi või muid vigastusi, mis võivad lastetooli kasutamisel või lapse käitumise tõttu juhuslikult tekkida, peavad kõik pinnad olema tooli funktsioonidega kokkusobival määral piisavalt siledad.
      
         Ohtlikud servad
      
      Lastetoolidel ei tohi olla teravaid servi ega nurki. Juurdepääsetavad servad ja nurgad peavad olema kumerad või faasitud. Neil ei tohi olla nurgelisi ega väljaulatuvaid osi, mis tekitavad torkamisohtu.
      
         Konstruktsiooni tugevus
      
      Lastetoolid ja nende osad, nagu toolipõhi, seljatugi ja jalad, peavad taluma mehaanilist survet, mida neile mõistlikul ja ettenähtud kasutamisel avaldatakse.
      2.3.   Ohutusteave
      
      Hoiatustes ja kasutusjuhendites tuleb lapsevanematele või hooldajatele teada anda, et laps saab akna alla paigutatud lastetooli kasutada trepina, mille tagajärjel võib laps aknast välja kukkuda.
      Ohutusteabe peab kirjalikult esitama lastetooli jaemüügikoha riigikeeles või -keeltes ning täiendama piktogrammidega. Kõik märgised peavad jääma loetavaks ning ükski märgiseks kasutatud etikett ei tohi kergesti ära tulla.
      3.   LASTE SÖÖGITOOLID
      3.1.   Reguleerimisala
      
      Käesolevaid ohutusnõudeid kohaldatakse iseseisvalt istuda oskavatele umbes kuue kuu kuni 36 kuu vanustele ja kuni 15 kg kaaluvatele lastele mõeldud söögitoolidele. Kui laste söögitoolid on konstrueeritud selliselt, et neid saab muuta lastetoolideks, peavad need vastama ka lastetoolidele kohaldatavatele ohutusnõuetele.
      Kui söögitooli osad on konstrueeritud selliselt, et neid saab eemaldada (nt kandik või jalatugi), kohaldatakse käesolevaid ohutusnõudeid söögitoolidele nii koos nimetatud osa(de)ga kui ka ilma selleta/nendeta.
      Mängimise seisukohalt olulise kasutamisväärtusega tooted (näiteks söögitool, mille saab muuta kiikhobuseks) peavad vastama ka mänguasjade ohutust käsitleva Euroopa Parlamendi ja nõukogu direktiivi 2009/48/EÜ (5) nõuetele.
      3.2.   Ohutusnõuded
      
      
         Üldnõuded
      
      Mitte ühegi osa kinnitamiseks, mis vastavalt konstruktsioonile tuleb söögitooli transportimiseks või hoiustamiseks vajaliku lahtimonteerimise ajal eemaldada või lahti keerata, ei tohi kasutada otsekinnituse ühenduskruvisid (nt isekeermestavaid kruvisid).
      Servad ja väljaulatuvad osad peavad olema kumerad või faasitud ning neil ei tohi olla kante ega teravaid servi.
      
         Kukkumisoht
      
      Et vältida vigastusi, mis võivad tekkida lapse püstitõusmisel ja toolist väljakukkumisel või -libisemisel, peab söögitool olema konstrueeritud selliselt, et selle turvasüsteem takistab lapsel püsti tõusta ning toolist välja kukkuda või libiseda.
      Söögitool peab olema varustatud turvasüsteemiga, mida saab reguleerida vastavalt lapse suurusele ning mis peab koosnema vähemalt vöö- ja jalgadevahelisest rihmast. Turvasüsteemi kasutamine jalgadevahelist rihma kasutamata peab olema võimatu.
      Turvasüsteem, rihmad, kinnituskohad ja kinnitussüsteem ei tohi lapse rakendatava sisemise ega välimise jõu mõjul puruneda, lõdveneda ega oma kinnituskohast lahti tulla.
      Turvasüsteemi konstruktsiooni puhul tuleb arvesse võtta kõiki lapse võimalikke liigutusi söögitoolis.
      Söögitooli seljatugi peab olema sobiva kõrgusega. Samuti peab tool olema varustatud käetugedega, mis on piisavalt kõrged, et laps ei kukuks end mis tahes suunas kallutades toolist välja.
      Et vältida tekkida võivaid vigastusi, kui laps tõukab ja/või surub jalgadega vastu söögilauda ja lükkab söögitooli tahapoole, peab tool olema konstrueeritud selliselt, et selle stabiilsus välistaks kukkumisohu.
      
         Kinnijäämisoht
      
      Söögitoolide küljes (välja arvatud turvasüsteemi juures) ei tohi olla nööre, paelu ega muid samalaadseid osi, mis põhjustavad kinnijäämisohtu.
      
         Aukudesse ja avadesse kinnijäämise oht
      
      Laste söögitoolid tuleb konstrueerida ja toota selliselt, et vältida lapse mis tahes kehaosa kinnijäämist.
      
         Liikuvate osadega seotud ohud
      
      Et vältida rebestamis- ja muljumisohtu, ei tohi olla surve- ega nihkekohti. Kui surve- ja nihkekohti ei saa funktsionaalsetel põhjustel vältida, tuleb nende ohutuse tagamiseks võtta asjakohased meetmed.
      Söögitooli mis tahes osa, mida saab kokku panna või eemaldada, peab olema lukustatud, nii et toodet kasutav laps või mõni teine laps ei saaks seda lahti teha või täiskasvanu ei saaks seda kogemata lahti päästa.
      
         Kokkupandavate söögitoolide lukustusmehhanismid
      
      Et vältida söögitooli iseeneslikku kokkuminemist siis, kui laps selles istub, ning ka lapse sinna panemise ja sealt väljavõtmise ajal, on nõutavad lukustusmehhanismid.
      Et vältida söögitooli väärast kasutamisest tingitud ohte, tuleb selle iseeneslikku kokkuminemist vältida kas söögitooli kasutava lapse raskuse abil või vähemalt ühe lukustussüsteemiga, mis lukustub söögitooli kasutamisel automaatselt.
      Lastel ei tohi olla võimalik lukustusmehhanisme kogemata lahti päästa või lukustada.
      Kõik lukustusmehhanismid peavad söögitooli mõistlikul ja ettenähtud kasutamisel avalduva staatilise ja dünaamilise mehaanilise surve korral laitmatult edasi funktsioneerima.
      
         Lämmatamisoht
      
      Mitte ükski osa, mida laps võib omal jõul eemaldada, ei tohi olla nii väike, et mahuks tervenisti lapsele suhu. Mitte ükski osa, mida saab eemaldada tööriista kasutamata, ei tohi mahtuda tervenisti lapsele suhu. Lämmatamisohtu põhjustavad täitematerjalid ei tohi olla lapsele omal jõul kättesaadavad. Täitematerjalid ei tohi põhjustada täiendavat lämmatamisohtu neis sisalduvate osade suuruse tõttu või sellepärast, et laps suudab kõnealused osad omal jõul kätte saada või need piisavalt väikeseks purustada.
      
         Turvasüsteem
      
      Söögitool peab olema konstrueeritud selliselt, et kinnitada laps istumisasendisse ja hoida ära tema püstitõusmisel ja tasakaalu kaotamisel kukkumisi kas jalgadevahelisest rihmast ja horisontaalsest osast koosneva turvasüsteemi abil või tooli juurde kuuluvate rakmete abil. Kui söögitoolil on tahapoole kallutatav seljatugi, peab see olema varustatud tooli juurde kuuluvate rakmetega.
      Söögitooli mõistlikul ja ettenähtud kasutamisel avalduv staatiline ja dünaamiline mehaaniline surve ei tohi jäävalt kahjustada jalgadevaheliste ja vöörihmade ning tooli juurde kuuluvate rakmete ohutust ja tavapärast toimimist.
      Kui söögitool on varustatud rakmete või turvarihma seadistamise kohtadega, ei tohi söögitooli mõistlikul ja ettenähtud kasutamisel avalduv staatiline ja dünaamiline mehaaniline surve põhjustada püsivaid vigastusi, mis võiksid kahjustada nende ohutust ja tavapärast toimimist.
      Kui söögitool on varustatud rakmete või turvarihmaga, peavad need olema reguleeritavad ning söögitooli mõistlikul ja ettenähtud kasutamisel avalduv staatiline ja dünaamiline mehaaniline surve ei tohi põhjustada püsivaid vigastusi, mis võiksid kahjustada nende ohutust ja tavapärast toimimist.
      
         Kaitse külgedelt
      
      Söögitool peab olema varustatud käetugedega või olema muul viisil külgedelt kaitstud.
      
         Seljatugi
      
      Et tagada lapse püsimine söögitoolis tema mis tahes suunas kallutamisel, peab söögitool olema varustatud piisavalt kõrge seljatoega.
      
         Tahapoole kallutatav seljatugi
      
      Söögitooli mõistlikul ja ettenähtud kasutamisel avalduva staatilise ja dünaamilise mehaanilise surve korral ei tohi söögitooli seljatoe asend selle reguleerimismehhanismi toimel muutuda.
      
         Rullikud ja rattad
      
      Rataste või rullikutega varustatud söögitoolid peavad olema konstrueeritud selliselt, et nende stabiilsus ei kannataks.
      
         Konstruktsiooni tugevus
      
      Söögitooli mõistlikul ja ettenähtud kasutamisel avalduv staatiline ja dünaamiline mehaaniline surve ei tohi kahjustada söögitooli funktsioone.
      Söögitooli mõistlikul ja ettenähtud kasutamisel avalduva staatilise ja dünaamilise mehaanilise surve korral ei tohi söögitool kokku kukkuda ning selle lukustusmehhanism peab jääma lukustatud asendisse.
      
         Stabiilsus
      
      Kui söögitooli osad on konstrueeritud selliselt, et neid saab eemaldada (nt kandik või jalatugi), kohaldatakse stabiilsusnõuet söögitoolile nii koos nimetatud osa(de)ga kui ka ilma selleta/nendeta.
      Söögitooli mõistlikul ja ettenähtud kasutamisel avalduva staatilise ja dünaamilise mehaanilise surve korral ei tohi söögitool küljele, ette ega taha ümber kukkuda.
      3.3.   Ohutusteave, kasutusjuhend ja märgised
      
      
         Üldosa
      
      Ohutusteave tuleb kirjalikult esitada söögitooli jaemüügikoha riigikeeles või -keeltes ning seda tuleb täiendada piktogrammidega. Kõik märgised peavad jääma loetavaks ning ükski märgiseks kasutatud etikett ei tohi mõistlikul ja ettenähtud kasutamisel kergesti ära tulla.
      
         Ohutusteave
      
      Ohutusteave tuleb esitada selgesti ja nähtaval kohal. Selle juures peab olema märge „HOIATUS!” ning sellel peavad olema vähemalt järgmised või samaväärsed meeldetuletused:
      
                  —
               
               
                  „Ärge jätke last kunagi järelevalveta!”
               
            
                  —
               
               
                  „Kasutage alati turvasüsteemi!”
               
            
                  —
               
               
                  „Enne kasutamist kontrollige alati söögitooli turvalisust ja stabiilsust!”
               
            
         Ostuteave
      
      Ostuteave peab olema ostukohas tarbijale selgelt nähtav. See peab sisaldama vähemalt järgmist või sellega samaväärset kirjalikku ja piktogrammidega täiendatud teavet: „See toode on mõeldud kuni 36-kuustele ja kuni 15 kg kaaluvatele iseseisvalt istuda oskavatele lastele.” Kui toodet saab muuta mänguvahendiks või vastavalt lapse arengu eri etappidele reguleeritavaks lastetooliks (funktsioon „kasvab koos lapsega”), tuleb lisada täiendav ohutusteave.
      
         Märgised
      
      Söögitoolidel peab olema püsimärgis järgmise või sellega samaväärse hoiatusega: „HOIATUS! ÄRGE JÄTKE LAST KUNAGI JÄRELEVALVETA!” Koos hoiatusega tuleb kasutada vastavat piktogrammi.
      
         Kasutusjuhend
      
      Kasutusjuhendis peavad olema söögitooli kasutamise juhised koos märkega „NB! HOIDKE KASUTUSJUHEND ALLES, ET SEDA SAAKS HILJEM UUESTI LUGEDA!” või sellega samaväärse märkega.
      Kasutusjuhendis peavad koos märkega „HOIATUS!” olema järgmised või samaväärsed hoiatused:
      
                  —
               
               
                  „Ärge jätke last kunagi järelevalveta!”
               
            
                  —
               
               
                  „Söögitooli ei tohi kasutada, kui kõik selle osad ei ole korralikult kinnitatud ja reguleeritud!”
               
            Kasutusjuhend peab sisaldama ka järgmisi hoiatusi:
      
                  —
               
               
                  „Kontrollige, kas kõik rakmed on korralikult kinnitatud!”
               
            
                  —
               
               
                  „Kontrollige, et söögitooli läheduses ei oleks lahtist tuld ega muid kõrge temperatuuriga kuumusallikaid, nagu hõõguv elektriline küttekeha, gaasituli jne.”
               
            Kasutusjuhendis tuleb esitada järgmine ohutusteave:
      
                  —
               
               
                  koostejoonis, kõikide tooli kokkupanekuks vajalike osade ja tööriistade loetelu ja/või kirjeldus ning poltide ja muude lukustusmehhanismide skeem;
               
            
                  —
               
               
                  märge selle kohta, et söögitooli ei tohi kasutada enne, kui laps oskab iseseisvalt istuda;
               
            
                  —
               
               
                  märge selle kohta, et kui söögitooli mõni osa on katki, rebenenud või puudu, ei tohi seda tooli kasutada;
               
            
                  —
               
               
                  soovitused puhastamiseks ja hooldamiseks.
               
            4.   LAUA KÜLGE KINNITATAVAD TOOLID
      4.1.   Reguleerimisala
      
      Käesolevaid ohutusnõudeid kohaldatakse kuuekuustele ja vanematele ning kuni 15 kg kaaluvatele iseseisvalt istuda oskavatele lastele mõeldud laua külge kinnitatavatele toolidele.
      4.2.   Ohutusnõuded
      
      
         Üldnõuded
      
      Laua külge kinnitatav tool tuleb kasutamiseks monteerida nii, et see ei põhjustaks lapsele ega hooldajale pigistamis-, sisselõike- ega haavamisohtu.
      
         Aukudesse ja avadesse kinnijäämise oht
      
      Et vältida kinnijäämist, ei tohi laua külge kinnitatavatel toolidel olla lahtiste otstega torusid või auke ega avasid, mis võiksid lapsele vigastusi põhjustada.
      Laua külge kinnitatavad toolid tuleb konstrueerida selliselt, et vältida lapse mahakukkumist läbi aukude ja avade.
      
         Ohtlikud servad, nurgad ja väljaulatuvad osad
      
      Kõik laua külge kinnitatava tooli juurdepääsetavad servad, nurgad ja väljaulatuvad osad peavad olema kumerad või faasitud ning neil ei tohi olla kante ega teravaid servi.
      
         Lämmatamisoht
      
      Et ära hoida lämmatamisohtu, ei tohi toolid sisaldada selliseid väikesi osi (ükskõik kas need on mõeldud eemaldamiseks tööriista abil või ilma selleta), mida laps suudaks omal jõul eemaldada ja mis oleksid nii väikesed, et mahuksid tervenisti lapsele suhu.
      Lämmatamisohtu põhjustavad täitematerjalid ei tohi olla lapsele omal jõul kättesaadavad. Materjalid ei tohi põhjustada täiendavat lämmatamisohtu neis sisalduvate osade suuruse tõttu või sellepärast, et laps suudab kõnealused osad omal jõul kätte saada või need piisavalt väikeseks purustada.
      
         Allaneelamisoht
      
      Et vältida laua külge kinnitatava tooli ebaõigest kasutamisest tulenevat allaneelamisohtu, ei tohi see sisaldada lahtisi või väikesi osi, mida laps suudaks omal jõul eemaldada ja mis mahuvad läbi lapse söögitoru.
      
         Lämbumisoht
      
      Toolidel ei tohi olla plastsilte, mida laps saaks haarata või suudaks omal jõul eemaldada. Neil ei tohi olla mingeid läbilaskmatuid kihte, mis võivad katta lapse suu ja nina ning seega põhjustada lämbumisohtu.
      
         Isekeermestavad kruvid
      
      Mitte ühegi osa kinnitamiseks, mis vastavalt konstruktsioonile tuleb laua külge kinnitatava tooli transportimiseks või hoiustamiseks vajaliku lahtimonteerimise ajal eemaldada või lahti keerata, ei tohi kasutada ühenduskruvisid (nt isekeermestavaid kruvisid).
      
         Liikuvate osadega seotud ohud
      
      Kui laua külge kinnitatav tool on tootja juhiste kohaselt tavapäraseks kasutamiseks paigaldatud, ei tohi jääda ühtegi ohtlikku liikuvat osa.
      
         Kukkumisoht
      
      Et vältida vigastusi, mis võivad tekkida lapse püstitõusmisel ja laua külge kinnitatud toolilt mahakukkumisel või -libisemisel, peab tool olema konstrueeritud selliselt, et selle turvasüsteem takistab lapsel püsti tõusta ning istmelt maha kukkuda või libiseda.
      Laua külge kinnitatav tool peab olema varustatud turvasüsteemiga, mida saab reguleerida vastavalt lapse suurusele ning mis peab koosnema vähemalt vöö- ja jalgadevahelisest rihmast. Turvasüsteemi kasutamine jalgadevahelist rihma kasutamata peab olema võimatu.
      Turvasüsteem, rihmad, kinnituskohad ja kinnitussüsteem ei tohi lapse rakendatava sisemise ega välimise jõu mõjul puruneda, lõdveneda ega oma kinnituskohast lahti tulla.
      Turvasüsteemi konstruktsiooni puhul tuleb arvesse võtta kõiki lapse võimalikke liigutusi laua külge kinnitatavas toolis.
      Kui laua külge kinnitatav tool on kasutamiseks paigaldatud, peab selle seljatugi olema sobiva kõrgusega. Samuti peab tool olema varustatud käetugedega, mis on piisavalt kõrged, et laps ei kukuks end mis tahes suunas kallutades toolilt maha.
      
         Jalatoed
      
      Jalatoed ei pea olema tootega kaasas.
      
         Eemaldatavad istmed
      
      Kui istme saab raamist eemaldada, peavad istme raami külge kinnitamise seadised olema konstrueeritud selliselt, et iste ei tuleks juhuslikult raami küljest lahti.
      Laua külge kinnitatava tooli mõistlikul ja ettenähtud kasutamisel avalduva mehaanilise surve korral peab iste jääma raami külge.
      
         Konstruktsiooni tugevus
      
      Laua külge kinnitatava tooli mõistlikul ja ettenähtud kasutamisel avalduv staatiline ja dünaamiline mehaaniline surve ei tohi põhjustada laua külge kinnitatavale toolile püsivaid vigastusi, mis võivad kahjustada selle ohutust ja tavapärast toimimist.
      
         Kinnituskonstruktsioon
      
      Kinnituskonstruktsioon peab tagama, et kui laua külge kinnitatav tool on kinnitatud toetuspinna külge, siis ei hakka see mõistlikul ja ettenähtud kasutamisel liikuma. Laua külge kinnitatava tooli kinnituskonstruktsioon peab olema põrutuskindel.
      
         Stabiilsus
      
      Laua külge kinnitatavate toolide mõistlikul ja ettenähtud kasutamisel avalduva staatilise ja dünaamilise mehaanilise surve korral ei tohi need iseeneslikult kokku minna ega ümber kukkuda.
      4.3.   Ohutusteave, kasutusjuhend ja märgised
      
      
         Üldosa
      
      Ohutusteave peab olema märgitud tootele ja sisalduma kasutusjuhendis.
      Ohutusteave tuleb kirjalikult esitada laua külge kinnitatava tooli jaemüügikoha riigikeeles või -keeltes ning seda tuleb täiendada piktogrammidega. Kõik märgised peavad jääma loetavaks ning ükski märgiseks kasutatud etikett ei tohi kergesti ära tulla.
      
         Ostuteave
      
      Ostuteave peab olema ostukohas tarbijale selgelt nähtav. Teave peab sisaldama vähemalt järgmist kirjalikku ja piktogrammidega täiendatud teavet:
      
                  —
               
               
                  selline või sellega samaväärne märge: „See toode on mõeldud kuni 15 kg kaaluvatele ja iseseisvalt istuda oskavatele lastele.”;
               
            
                  —
               
               
                  laua külge kinnitatava tooli toetuspinna piisavad mõõtmed.
               
            Samuti tuleb esitada järgmine teave:
      
                  —
               
               
                  „See laua külge kinnitatav tool ei sobi kasutamiseks kõikide laudade puhul. Ärge kasutage tooli klaaspinnaga laudade, lahtise pinnaga laudade, klapplaudade, ühe jalaga laudade, kaardilaudade ega matkalaudadega!”
               
            
         Märgised
      
      Laua külge kinnitatavatel toolidel peavad nähtaval kohal olema järgmised püsimärgised:
      
                  —
               
               
                  hoiatus „HOIATUS! Ärge jätke last kunagi järelevalveta!” peab laua külge kinnitatava tooli kasutamisel olema nähtaval kohal;
               
            
                  —
               
               
                  hoiatus „HOIATUS! Kasutage alati lapse turvasüsteemi ja tooli kinnitussüsteeme!”
               
            
                  —
               
               
                  hoiatus „HOIATUS! Enne kasutamist kontrollige alati laua külge kinnitatava tooli turvalisust ja stabiilsust!”;
               
            
                  —
               
               
                  märge „Maksimaalne kaal 15 kg.”
               
            
         Kasutusjuhend
      
      Kasutusjuhendis tuleb esitada juhised laua külge kinnitatava tooli ohutuks kokkupanemiseks ja kasutamiseks. Kõnealused juhised peavad olema täpsed ja ühemõttelised ning sisaldama vähemalt järgmisi või nendega samaväärseid märkeid:
      
                  —
               
               
                  „Enne kasutamist lugege juhend korralikult läbi ja hoidke see alles, et seda saaks hiljem uuesti lugeda! Kui Te juhiseid ei järgi, võib Teie laps viga saada.”
               
            
                  —
               
               
                  „See laua külge kinnitatav tool ei sobi lastele, kes ei oska iseseisvalt istuda.”
               
            
                  —
               
               
                  „HOIATUS! Ärge jätke last kunagi järelevalveta!”
               
            
                  —
               
               
                  „Kasutage alati lapse turvasüsteemi ja tooli kinnitussüsteeme!”
               
            
                  —
               
               
                  „Enne kasutamist kontrollige alati laua külge kinnitatava tooli turvalisust ja stabiilsust!”
               
            
                  —
               
               
                  „See laua külge kinnitatav tool ei sobi kasutamiseks kõikide laudade puhul. Ärge kasutage tooli klaaspinnaga laudade, lahtise pinnaga laudade, klapplaudade, ühe jalaga laudade, kaardilaudade ega matkalaudadega!”
               
            
                  —
               
               
                  „Jälgige, et laud ei läheks ümber, kui selle külge kinnitatud tooli kasutatakse!”
               
            
                  —
               
               
                  „Ärge kasutage toetuspinnal laudlina ega muid esemeid, mis võiksid takistada kinnituskonstruktsiooni õiget toimimist! Hoidke lauapind puhta ja kuivana!”
               
            
                  —
               
               
                  „Seda laua külge kinnitatavat tooli ei tohi kasutada üle 15 kg kaaluvate laste puhul.”
               
            
                  —
               
               
                  „Kontrollige regulaarselt kõiki kinnituskruvisid ja vajaduse korral keerake need kõvemini kinni!”
               
            
                  —
               
               
                  „HOIATUS! Ärge kasutage laua külge kinnitatavat tooli, kui mõni selle osa on purunenud või puudu!”
               
            
                  —
               
               
                  „Kasutage ainult tootja või tarnija heaks kiidetud varuosi!”
               
            
                  —
               
               
                  „Ärge kinnitage laua külge kinnitatavat tooli sellisesse kohta, kus laps võib lükata jalgadega vastu lauda, mõnd muud tooli või eset, sest selle tulemusel võib laua külge kinnitatav tool laua küljest lahti tulla.”
               
            Esitama peab sobivad toetuspinna mõõdud.
      
         (1)  Euroopa Parlamendi ja nõukogu otsuse nr 768/2008/EÜ (ELT L 218, 13.8.2008, lk 82) I lisa R1. peatüki artiklis R1 esitatud tähenduses.
      
         (2)  Otsuse nr 768/2008/EÜ I lisa R2. peatüki artiklis R2 esitatud tähenduses.
      
         (3)  Otsuse nr 768/2008/EÜ I lisa R1. peatüki artiklis R1 esitatud tähenduses.
      
         (4)  Otsuse nr 768/2008/EÜ I lisa R2. peatüki artiklis R4 esitatud tähenduses.
      
         (5)  ELT L 170, 30.6.2009, lk 1.